Diari Oficial de la Generalitat Valenciana


Sumari del DOGV 9934, del 11-09-2024 (2024/8858)

RESOLUCIÓ de 19 de juny de 2024, de la Direcció general d’Urbanisme, Paisatge i Avaluació Ambiental, per la qual es formula l'informe d’impacte ambiental del projecte: Sondeig de captació d’aigües subterrànies per a reg de parcel·la i ús domèstic, polígon 15, parcel·la 157 del terme municipal de Sant Vicent del Raspeig. Expedient: (3427918) 055/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9934

Data del DOGV
:   11-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8858

CVE
:   BAER-W-6201-6410

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Sant Vicent del Raspeig
    * impacte ambiental
    * impacte ambiental

«Informe d’impacte ambiental

Expedient: (3427918) 055/2024/AIA.

Títol: Sondeig de captació d’aigües subterrànies per a reg de parcel·la i ús domèstic a Sant Vicent del Raspeig.

Promotor: Rubén Isaac Valverde i Nozay Elizabeth Guzmán.

Òrgan substantiu: Servici Territorial d’Indústria, Energia i Mines d’Alacant (ASOSUB/2024/11/03).

Localització: polígon 15, parcel·la 157, del terme municipal de Sant Vicent del Raspeig.

Tramitació administrativa

Mitjançant un escrit firmat en data 14 de febrer de 2024 per la cap del Servici Territorial d’Indústria, Energia i Mines d’Alacant (referència expedient ASOSUB/2024/11/03), es va traslladar l’expedient a este òrgan ambiental, amb l’objectiu de sotmetre’l al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

Tal com establix l’article 46 de la Llei 21/2013, de 9 de desembre (d’ara en avant, LEA), este òrgan ambiental va fer una consulta a les administracions públiques afectades. En concret, en data 29 de febrer de 2024 es va realitzar consulta a l’Ajuntament de Sant Vicent del Raspeig i a la Confederació Hidrogràfica del Xúquer. Fins a la data d’emissió d’este informe, no s’ha rebut contestació per part de l’Ajuntament.

Amb referència 2024C-AM-00769 i firmat en data 22 d’abril de 2024, es rep de la Confederació Hidrogràfica del Xúquer un informe amb caràcter general per a totes les avaluacions d’impacte ambiental de projectes de captacions d’aigües subterrànies de menys de 7.000 m³. Este conclou que l’organisme valorarà les afeccions de la captació durant la tramitació del procediment reconegut en l’article 54.2 del text refós de la Llei d’aigües. Se sol·licita que s’incloga en la resolució ambiental la condició que no es puguen iniciar les obres dels sondejos sense que s’obtinga, prèviament, la inscripció en el Registre d’aigües de l’organisme de conca.

Vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

Criteris ambientals

Per a emetre este informe d’impacte ambiental, d’acord amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat Ade l’annex III de la llei mencionada.

Característiques del projecte

L’objecte del projecte és la construcció d’un sondeig de captació d’aigües subterrànies de 115 metres de profunditat per a cobrir la demanda agrícola de la parcel·la a on es localitza, plantada d’olivar, i per a ús domèstic (excepte consum humà) de la casa situada en esta parcel·la.

Es preveu extraure un volum inferior a 7.000 m³/anuals, amb un cabal màxim instantani de 2 l/s. La superfície total de la parcel·la a regar és de 19.855 m², i s’establixen unes necessitats hídriques per al cultiu d’olivar de 2.581 m³/any. Per a l’ús domèstic (excepte consum humà) el promotor establix un volum necessari de 130 m³/any, per la qual cosa el volum total anual necessari és de 2.711 m³/any.

El diàmetre de perforació serà de 220 mm i la intubació es realitzarà amb canonada de ferro de 180 mm x 6 mm de grossària de xapa. El ranuratge de la canonada s’efectuarà directament sobre esta, la seua forma serà paral·lela a la longitud de la canonada. En l’espai anular comprés entre la perforació i la intubació definitiva es realitzarà una cementació amb lletada de ciment, fins a una profunditat de 20 m.

Es preveu que els terrenys a travessar, segons les investigacions geològiques realitzades en l’àrea, estiguen constituïts essencialment per materials del Quaternari (conglomerats i argiles) que arriben a les dolomies del Triàsic, per la qual cosa es recomana la rotopercussió com a mètode més adequat de perforació. El sistema de perforació a emprar serà la rotopercussió pneumàtica amb martell en fons. Consistix en una perforació a on s’injecta aire comprimit a través de les barres, per a accionar el martell pneumàtic de fons, que colpeja directament l’utensili de perforació.

L’extracció del detritus de la perforació la fa el mateix aire injectat en el seu ascens, que arrossega tant el detritus com l’aigua de l’aqüífer captat. Per a la gestió dels materials que s’extrauen del sondeig durant la perforació (aigua i detritus) es realitzarà una bassa de decantació amb suficient capacitat per a albergar el volum total dels detritus, i es considerarà el factor d’esponjament i la humitat d’estos. La capacitat de la bassa serà de 6 m³, amb llargària, amplària i profunditat de 3 x 2 x 1 m. Es realitzarà un aforament escalonat amb una duració de 24 h.

El detritus extret del sondeig una vegada finalitzada la perforació serà gestionat per un gestor de residus inerts. Després d’eliminar el detritus de la bassa de decantació es restituirà l’orografia, omplint l’espai amb el material extret durant les labors de construcció de la bassa de decantació.

L’accés al lloc de la perforació es realitzarà a través del camí ja existent en la parcel·la. No es requerix cap obra, accés, desbrossament ni condicionament de consideració, només el que siga necessari per a la implantació de la maquinària perquè siga estable i operativa.

El termini d’execució previst per a la realització de les obres serà de quatre mesos a partir de la data de recepció de les autoritzacions necessàries, atorgades pels organismes competents, i es preveu que la duració de l’obra siga aproximadament de dos setmanes.

Ubicació del projecte

El sondeig estarà localitzat en el polígon 15, parcel·la 157, propietat del promotor, amb referència cadastral 45640A476314079648HF al terme municipal de Sant Vicent del Raspeig, província d’Alacant. Les coordenades del sondeig són: X = 715.988  Y = 4.254.502 Z = 141 msnm. L’àrea de perforació es localitza en una zona allunyada de la població. El punt del sondeig es troba sobre sòl qualificat, segons el planejament urbanístic municipal, de sòl no urbanitzable comú.

Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània 080-211 Baix Vinalopó, de tipus permeable, que té bon estat quantitatiu i mal estat químic i global.

Una vegada consultada la informació en la web de la Confederació Hidrogràfica del Xúquer, en el Pla hidrològic de conca del cicle 2022-2027, el recurs disponible de la massa d’aigua subterrània 080-211 Baix Vinalopó és de 20,1 hm³ segons la informació disponible.

Característiques de l’impacte potencial

Durant la fase d’execució, la superfície afectada serà l’ocupada pels equips de perforació, les canonades, la maquinària auxiliar i la bassa d’arreplega de llots i detritus de la perforació. L’impacte sobre la flora serà mínim, solament s’eliminaran les xicotetes herbes existents en l’entorn immediat de l’àrea de perforació.

Els efectes contaminants de l’actuació es limiten a l’ús de maquinària (emissió de gasos de combustió, pols i sorolls), amb un efecte temporal d’una rellevància ambiental escassa. El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

El punt a on es vol realitzar el sondeig es troba a més d’un quilòmetre de terreny forestal segons el visor d’Infraestructura de Dades Espacials Valenciana (IDEV).

Segons el pla d’acció territorial vigent sobre prevenció del risc d’inundació a la Comunitat Valenciana (PATRICOVA), l’àrea a on es pretén dur a terme el sondeig no està afectada per perillositat d’inundació.

L’actuació no afecta cap espai natural protegit, espai protegit de la Xarxa Natura 2000 o hàbitats d’interés comunitari. Tampoc hi ha afecció a cap via pecuària o forest d’utilitat pública. Quant a la vulnerabilitat d’aqüífers, el punt del sondeig es troba en una zona qualificada de vulnerabilitat baixa.

No es preveu un impacte significatiu sobre la vegetació, la fauna, ni la biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Tampoc es preveu cap afecció a altres elements ambientals ni historicoculturals coneguts o catalogats. No s’han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus més enllà del detritus que genera la perforació, als quals s’afigen els materials procedents de l’excavació de la bassa de llots que, per la seua magnitud escassa, el caràcter terrigen i la naturalesa inerta, no constituiran un problema d’eliminació.

No s’ha plantejat l’acumulació d’efectes negatius respecte d’altres projectes. L’extracció del volum sol·licitat no supera l’1 % dels recursos disponibles de la massa d’aigua denominada Baix Vinalopó. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el mateix tràmit de concessió d’aprofitament.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua, sense que prèviament s’obtinga o es declare la concessió, l’autorització o la reserva demanials corresponents.

Conclusió

En relació amb els criteris de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II de la llei mencionada.

L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, inclosos els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que l’execució del projecte de sondeig per a captació d’aigües subterrànies per a reg de parcel·la i ús domèstic a Sant Vicent del Raspeig (Alacant), sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a les previsions del projecte i del document ambiental i als termes d’este informe, en particular:

1r) No es podran iniciar els treballs per a executar el sondeig mentres no s’haja obtingut, de l’organisme de conca, la concessió o l’autorització prèvies, o s’haja inscrit en el Registre d’aigües.

2n) Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

3r) S’haurà de prevore un seguiment adequat de les obres a fi de completar la informació hidrogeològica de l’obra i poder prendre, sobre el terreny, les decisions tècniques i de seguretat més adequades en cas que hi haja incidències o imprevistos.

4t) El contractista ha de construir una bassa de llots d’unes dimensions que puga albergar tots els detritus, els llots i els additius que es generen durant la perforació; així mateix, ha de garantir la neteja, la seguretat i el rebliment posterior de la bassa de llots.

5t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.

6t) Si durant l’execució de les obres es troben restes paleontològiques, arqueològiques o etnogràfiques, el promotor ha de posar el fet en coneixement de la conselleria competent en matèria cultural de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

7m) Es protegiran la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

8u) A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i la clausura del pou, s’han de complir les instruccions bàsiques de protecció establides en el reglament de domini públic hidràulic.

9é) Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc a on es van generar. També podrien fer-ho pel Decret 200/2004, del Consell de la Generalitat, que regula l’ús de residus inerts en obres de restauració i rebliment (article 3.1.a). No obstant això, als detritus del sondeig se’ls aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’ha de restaurar perquè es quede amb la morfologia inicial.

10m) Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta s’abocarà a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, resulte efectiu per a evitar l’erosió i els possibles danys en infraestructures i propietats adjacents. Si se’n produïxen, el promotor de l’obra repararà els desperfectes i, si és el cas, indemnitzarà els afectats pels perjuís ocasionats.

11é) S’haurà de prevore que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

12é) En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2013, de 9 de desembre.»

  

València, 19 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental